b'\n_START_ARTICLE_\nNorden (lehti)\n_START_PARAGRAPH_\nNorden oli Yhdysvalloissa vuosina 1896\xe2\x80\x932014 ilmestynyt Pohjois-Amerikan suomenruotsalaisten sanomalehti. Vuoteen 1935 saakka sen nimen\xc3\xa4 oli Finska Amerikanaren. Vuonna 2014 Norden sulautui suomenruotsalaiseen aikakauslehteen Est Elle, joka sai nimekseen Est Elle & Norden USA._NEWLINE_Etup\xc3\xa4\xc3\xa4ss\xc3\xa4 ruotsinkieliselt\xc3\xa4 Pohjanmaalta muuttaneet raittiusseura Aavasaksan j\xc3\xa4senet perustivat Finska Amerikanaren -lehden Massachusettsin Worcesterissa marraskuussa 1896. Lehti oli aluksi suomen- ja ruotsinkielinen, mutta pian se muuttui kokonaan ruotsinkieliseksi. Muutaman vuoden kuluttua toimitus muutti Worcesterista New Yorkiin. Vuonna 1935 lehti sai nimen Norden._NEWLINE_Lehden toimittajina ty\xc3\xb6skenteliv\xc3\xa4t vuosina 1897\xe2\x80\x931924 E. J. Antell, vuosina 1926\xe2\x80\x931950 Otto A. Gullmes ja vuodesta 1963 l\xc3\xa4htien Erik Rune Hermans. Tilaajam\xc3\xa4\xc3\xa4r\xc3\xa4 oli vuoden 1920 tienoilla noin 6\xc2\xa0000, mutta laski 1970-luvun alkuun menness\xc3\xa4 1\xc2\xa0800:aan. 1980-luvun lopulla painosm\xc3\xa4\xc3\xa4r\xc3\xa4 oli tuhannen kappaleen tienoilla. Suomenruotsalaista kulttuuria yll\xc3\xa4pit\xc3\xa4nyt, kerran viikossa ilmestynyt lehti teki yhteisty\xc3\xb6t\xc3\xa4 amerikanruotsalaisen Nordstjernan-lehden kanssa ja sai rahallista tukea my\xc3\xb6s Suomesta._NEWLINE_Erik Rune Hermansin kuoltua Nordenia julkaissut Norden News -yhti\xc3\xb6 p\xc3\xa4\xc3\xa4tti yhdist\xc3\xa4\xc3\xa4 lehtens\xc3\xa4 vuonna 2012 perustettun Est Elle -aikakauslehteen. Ensimm\xc3\xa4inen yhteinen numero ilmestyi marraskuussa 2014 nimell\xc3\xa4 Est Elle & Norden USA.'